Norendal skuffet i slopestyle-finalen: – En fjerdeplass er aldri gøy
22-åringen kom til Aspen som regjerende mester i snowboard slopestyle tre år på rad (gull i 2015, 2014 og 2013) og var storfavoritt før konkurransen. Kongsberg-jenta leverte et brukbart åpningsløp med 66,33 poeng. Hun økte til 79,33 poeng i hennes andre «run», men lovte at hun kom til å prøve noe helt nytt i tredje og siste omgang. Det gjorde hun også, og 22-åringen landet trikset Cab 900 på det aller siste hoppet. Men dommerne mente at løpet kun holdt til 85 poeng og dermed måtte Norendal ta til takke med den sure fjerdeplassen. – Jeg sa i bånn av bakken at det var litt småfeil. Selvfølgelig er jeg skuffet. En fjerdeplass er aldri noe gøy, sa Norendal til TV 2 etter konkurransen. Dommerne virket å legge mer vekt på rails i år enn før, noe Norendal også fikk med seg iløpet av konkurransen. – Jeg har ikke lagt så mye vekt på det i årene før. Det var et litt halvveis «run», sa Norendal om begynnelsen av programmet sitt. Kanadiske Spencer O'Brien (27) vant konkurransen med et «run» verdt 91 poeng. – Veldig imponerende av O'Brien. Vel fortjent, sa TV 2s ekspertkommentator Jonas Greve. – Norendal har vært ute med skade. Kjørte bedre og bedre. Synes hun leverte godt, men var ikke helt der hun skulle. Men kultå se at hun er tilbake i form, fortsatte Greve på TV 2s sending fra Aspen. Hjemmefavoritt Jamie Anderson fra USA ble nummer to med 89.00 poeng, mens Hailey Langland ble nummer tre med 88.00 poeng. Se gull-løpet til Norendal fra 2015 under.
Alt lå til rette for at Silje Norendal (22) skulle ta sitt fjerde strake gull i X Games i slopestyle. Men som siste utøver måtte hun se pallen glippe i favorittdisiplinen.